Medalla da coroación de Eduardo VII do Reino Unido

A medalla da coroación de Eduardo VII do Reino Unido foi unha medalla emitida en conmemoración dos actos da coroación, en 1902, do rei Eduardo VII do Reino Unido e a raíña Alexandra de Dinamarca.

 Graos e destinatarios 
A medalla concedeuse en dous graos, en correspondencia coas súas versións metálicas, de prata e de bronce. En ambos os casos, non portaba o nome do destinatario.Cole, H. N. (1977). Páxinas 3-4. A medalla de prata estivo destinada aos membros da familia real, aos dignatarios, aos altos cargos do Goberno e aos oficiais das Forzas Armadas que estiveron presentes na cerimonia de coroación, ou ben que traballaron na súa preparación ou que participaron no desfile de coroación. Pola súa banda, os suboficiais seleccionados e outros rangos que participaron no desfile recibiron a medalla de bronce.Cole, H. N. (1977). Páxinas 19-23.

Ademais, a medalla de bronce tamén lle foi entregada a un mariñeiro ou infante de mariña de "moi bo" carácter en cada barco da Armada Británica durante a revisión naval de Spithead celebrada o 16 de agosto de 1902.Dorling, H. T. (1946). Páxina 98. E tamén os dous membros do Servizo de Enfermaría Militar Imperial da raíña Alexandra que coidaron o rei durante a súa doenza previa á coroación recibiron senllas medallas de bronce.

Ata 1918, a medalla levábase no lado esquerdo do peito pendurada dunha fita, xunto con outras medallas de coroación ou de xubileus reais e antes das medallas de campaña, mais a partir de novembro de 1918 alterouse a orde, de maneira que as medallas de coroación pasaron a lucirse a continuación das medallas de campaña, e antes das condecoracións por longos servizos."Nº 32300". The London Gazette. 22 de abril de 1921. Páxina 3.184. 

As damas podían levar a medalla preto do ombreiro esquerdo, coa fita atada en forma de lazo.

 Caracterización 

 Deseño: Emil Fuchs, escultor austríaco-estadounidense.
 Forma: ovalada, con coroa na parte superior e argoliña para fita.Mussell, John W. (ed.) (2014). Páxina 289.
 Dimensións: 30 x 38 milímetros.
 Anverso: bustos acaroados de perfil do rei Eduardo VII e a raíña Alexandra, coroados e ollando cara á esquerda, rodeados por unha coroa vexetal que conforma a grafila da medalla.
 Reverso: monograma do rei coroado sobre a data do 26 de xuño de 1902, rodeado por unha coroa vexetal da mesma forma que a do anverso.

Debido a que o rei enfermou de apendicite, a coroación, prevista inicialmente para o 26 de xuño de 1902, tivo que posporse en tanto que o monarca non se recuperase da operación, e a coroación celebrouse en realidade o 9 de agosto de 1902. Este cambio produciuse demasiado tarde como para se reflectir nas medallas, que mantiveron a data anterior.

 Versións e fitas 

 Medalla principal 
Á medalla concedida á realeza, a funcionarios, a dignatarios e a militares, descrita anteriormente, correspóndelle unha fita de cor azul escuro cunha franxa vermella central e bordos brancos a ambos os lados.

 Medalla para alcaldes e prebostes 
Tamén se emitiu unha medalla especial, unicamente en prata e concedida a alcaldes e prebostes. A súa forma era circular, cun deseño moi similar, aínda que cos bustos dos monarcas ollando cara á dereita. A súa fita era de cor azul escuro con bordos vermellos e cunha franxa central estreita de cor branca."United Kingdom: Ribbon Chart 6 - Campaign Medals, Polar Medals & Royal Medals". Medals of the World (Medals.org.uk).

 Medalla para a Policía 

Existe unha terceira versión, cun tamaño superior e un deseño diferente, dedicada aos corpos policiais. Con ela continuouse o costume de conceder unha medalla especial á Policía e aos servizos de apoio durante as grandes celebracións reais, establecido coas medallas de policía do Xubileu de Ouro e Diamante da raíña Vitoria.Cole, H. N. (1977). Páxinas 31-33. Entregouse en prata e en bronce, segundo o rango do beneficiario,Dorling, H. T. (1946). Páxinas 98-99. e as de prata estaban reservadas para os superintendentes e superiores da Policía e do corpo de Bombeiros."Silver medals for the 1902 coronation to senior police officers, Derek Bunning". En Journal of the Orders and Medals Research Society. Xuño de 2017. Páxinas 106-112. Concedeuse un total de 67 medallas de prata e 19.885 de bronce.Mussell, John W. (ed.) (2014). Páxina 284.

No reverso indícase o servizo que prestaba o galardoado, o que establece cinco variantes:

 Policía Metropolitana: 51 de prata e 16.709 de bronce.
 Policía da Cidade de Londres: 5 de prata e 1.060 de bronce.
 Bombeiros Metropolitanos de Londres (LCCMFB): 10 de prata e 1.000 de bronce.
 Brigada de Ambulancias St John: 912 de bronce.
 Servizo de Ambulancias da Policía: 1 de prata"Silver medals for the 1902 coronation to senior police officers, Derek Bunning". En Journal of the Orders and Medals Research Society. Xuño de 2017. Páxina 109. e 204 de bronce.
A medalla ten un diámetro de 36 mm e foi deseñada por George William de Saulles. No anverso amosa o busto coroado e togado de Eduardo VII cara á esquerda coa inscrición EDWARDVS VII REX IMPERATOR. O reverso loce a coroa imperial sobre pólas de carballo e loureiro, e baixo a inscrición CORONATION OF HIS MAJESTY KING EDWARD VII 1902 ("Coroación da Súa Maxestade o rei Eduardo VII 1902"), e coa lenda alusiva ao corpo do seu perceptor na parte superior: METROPOLITAN POLICE, ST. JOHN'S AMBULANCE BRIGADE ou METROPOLITAN FIRE BRIGADE. O rango, o nome e a división do condecorado están gravados no canto da medalla.

A súa fita é de 32 mm de ancho e de cor vermella cunha estreita franxa central azul.

En 1903, o ano seguinte á coroación, emitiuse unha variante desta medalla para os membros da Policía e os servizos auxiliares escoceses en servizo durante as celebracións relacionadas coa visita do rei a Escocia no mes de maio, logo da súa coroación. Esta medalla é idéntica á anterior, agás pola inscrición do reverso, que neste caso é FROM HIS MAJESTY KING EDWARD VII 1903 ("Da Súa Maxestade o rei Eduardo VII 1903"), con SCOTTISH POLICE ("Policía escocesa") encima."The King Edward VII Police (Scotland) Medal 1903 History". Scottishpolicemedals.co.uk A cinta é de cor vermella lisa. Concedéronse 2.957 medallas, todas en bronce.

 Notas 

 Véxase tamén 

 Bibliografía 

 Cole, H. N. (1977). Coronation and Royal Commemorative Medals. J. B. Hayward & Son, Londres. ISBN 978-0903754118
 Dorling, H. T. (1946). Ribbons and Medals. A. H. Baldwin & Son, London.
 Mussell, J. W. (ed.) (2014). Medal Yearbook 2015. Token Publishing, Honiton, Devon. ISBN 978-1908828163

 Ligazóns externas 

 King Edward VII Coronation Medal 1902 (Onlinemedals.co.uk)

Categoría:Medallas
Categoría:Premios do Reino Unido
Categoría:Ordes, condecoracións e medallas do Reino Unido
Categoría:Condecoracións militares